
U skladu sa odredbama čl.78. i 12. Zakona o udruženjima (»Službeni list RS«, br.51/09), na  skupštini udruženja održanoj dana 01.06.2026, u Kragujevcu, usvojen je novi


STATUT
UDRUŽENJA ”Микиликс веб развој”


Oblast ostvarivanja ciljeva
Član 1.
Udruženje „Микиликс веб развој“ (u daljem tekstu: Udruženje) je dobrovoljno, nevladino i neprofitno udruženje nastavnika, stručnih saradnika, drugih prosvetnih radnika, stručnjaka iz oblasti informacionih tehnologija i drugih građana, osnovano na neodređeno vreme radi ostvarivanja ciljeva i aktivnosti u oblasti obrazovanja i vaspitanja, nauke, informacionih tehnologija, razvoja i primene veb tehnologija, računarskog programiranja, digitalne i informatičke pismenosti, edukacije i stručnog usavršavanja građana, kao i podsticanja razvoja digitalnog društva kroz obrazovne, naučne, istraživačke, razvojne i druge aktivnosti od javnog interesa.


Ciljevi udruženja 
Član 2.
Ciljevi Udruženja su unapređenje obrazovanja i vaspitanja, nauke, informatičke i digitalne pismenosti, razvoj i primena informacionih tehnologija, podizanje svesti o značaju kvalitetnog i savremenog obrazovnog sistema, kao i edukacija i stručno usavršavanje građana kroz organizovanje stručnih skupova, seminara, radionica, kurseva, predavanja, istraživačkih i razvojnih aktivnosti, izradu i realizaciju obrazovnih, naučnih, digitalnih i drugih projekata, razvoj interdisciplinarnosti, izradu i unapređenje veb prezentacija, digitalnih platformi i aplikacija, kao i sprovođenje drugih aktivnosti od javnog interesa.


Član 3.
Radi ostvarivanja svojih ciljeva Udruženje naročito:
1) Organizuje i sprovodi programe obrazovanja, stručnog usavršavanja, obuka, kurseva, radionica, seminara, tribina, predavanja i drugih oblika formalnog i neformalnog obrazovanja,
2) Podstiče razvoj nauke, obrazovanja, informatičke i digitalne pismenosti kod dece, mladih i odraslih,
3) Organizuje različite obrazovne, naučne, istraživačke, razvojne i kreativne aktivnosti u oblastima prirodnih, tehničkih, informacionih, društvenih i drugih nauka,
4) Razvija i promoviše informaciono-komunikacione tehnologije, računarsko programiranje, veb tehnologije, digitalne alate i inovativna tehnološka rešenja,
5) Organizuje edukacije, stručne skupove, savetovanja, konferencije, seminare i druge aktivnosti od značaja za ostvarivanje ciljeva Udruženja,
6) Učestvuje u projektima i samostalno izrađuje, priprema i realizuje obrazovne, naučne, istraživačke, razvojne, informatičke, digitalne i druge projekte u skladu sa ciljevima Udruženja,
7) Izrađuje, razvija i održava internet prezentacije, digitalne platforme, aplikacije, edukativne sadržaje i druge informacione sisteme u skladu sa ciljevima Udruženja,
8) Pruža stručnu i savetodavnu podršku ustanovama, organizacijama, udruženjima i građanima u oblastima obrazovanja, nauke i informacionih tehnologija,
9) Prikuplja, obrađuje, analizira i objavljuje informacije, podatke i rezultate istraživanja od značaja za obrazovanje, nauku, digitalni razvoj i društveni napredak,
10) Izrađuje, objavljuje i distribuira stručne publikacije, priručnike, biltene, elektronske publikacije, edukativne materijale i druge sadržaje u skladu sa zakonom,
11) Sarađuje sa obrazovnim ustanovama, naučnim institucijama, privrednim subjektima, državnim organima, udruženjima i drugim organizacijama u zemlji i inostranstvu,
12) Organizuje programe edukacije, kreativne radionice i druge aktivnosti namenjene građanima radi unapređenja znanja, veština i kompetencija,
13) Sprovodi i podržava aktivnosti koje doprinose razvoju digitalnog društva, inovacija, preduzetništva i primene savremenih tehnologija.

Naziv i sedište
Član 4.
Naziv Udruženja je: ”Микиликс веб развој”.
Naziv Udruženja na engleskom jeziku je: ”Mikileaks web development”.
Skraćeni naziv je: МWD-Kragujevac.
Udruženje ima sedište u Kragujevcu.
Udruženje svoju delatnost ostvaruje na teritoriji Republike Srbije.

Uslovi i način učlanjivanja i prestanka članstva
Član 5.
Član Udruženja može biti svako lice koje prihvata ciljeve Udruženja i Statut i podnese prijavu za učlanjenje Upravnom odboru Udruženja. 
Maloletno lice sa navršenih 14 godina života može se učlaniti u udruženje uz prilaganje overene izjave njegovog zakonskog zastupnika o davanju saglasnosti.
Za lice mlađe od 14 godina iz stava 1. ovog člana prijavu podnosi njegov zakonski zastupnik.

Član 6.
Odluku o prijemu u članstvo donosi Skupština i o tome bez odlaganja obaveštava podnosioca prijave.  
Član može istupiti iz članstva davanjem pisane izjave o istupanju. Za istupanje maloletnog člana nije potrebna saglasnost zakonskog zastupnika.
Članstvo u Udruženju može prestati zbog duže neaktivnosti člana, nepoštovanja odredaba ovog statuta ili narušavanja ugleda Udruženja, smrću člana, pismenom izjavom o istupanju člana, isključenjem člana.
Odluku o prestanku članstva donosi Skupština, na obrazloženi predlog Upravnog odbora.
Članu se mora omogućiti da se izjasni o razlozima zbog kojih je podnet predlog za donošenje odluke o prestanku njegovog članstva u Udruženju.


Prava obaveze i odgovornost članstva
Član 7.
Član Udruženja ima pravo da:
1) ravnopravno sa drugim članovima učestvuje u ostvarivanju ciljeva Udruženja;
2) neposredno učestvuje u odlučivanju na Skupštini, kao i preko organa Udruženja;
3) bira i bude biran u organe Udruženja;
4) bude blagovremeno i potpuno informisan o radu i aktivnostima Udruženja;
5) bude informisan o finansijskom poslovanju Udruženja;
6) daje predloge, mišljenja i primedbe na rad organa i da o zauzetom stavu bude obavešten;
7) učestvuje u izvršavanju zadataka i radnim grupama.


Član je dužan da:
1) aktivno doprinosi ostvarivanju ciljeva Udruženja;
2) učestvuje, u skladu sa interesovanjem, u aktivnostima Udruženja;
3) plaća članarinu;
4) obavlja druge poslove koje mu poveri Upravni odbor;
5) blagovremeno informiše Udruženje o izmenama svoje imejl adrese i adrese stanovanja.

Unutrašnja organizacija
Član 8.
Organi Udruženja su Skupština, i zastupnik Udruženja.

Član 9.
Skupštinu Udruženja čine svi njegovi članovi.
Redovne sednice Skupštine se održavaju jednom godišnje i po potrebi u skladu sa Poslovnikom Skupštine.

Vanredna sednica Skupštine se mora sazvati ako predlog za njeno sazivanje, u pisanom obliku, podnese 2/3 članova udruženja i organi Udruženja.
Vanredna sednica Skupštine se mora održati najkasnije u roku od 30 dana od dana podnošenja zahteva za njeno sazivanje.
Pozivi za Skupštinu se postavljaju na web sajt Udruženja, stručne električne publikacije i na poslednju mejl adresu člana Udruženja koju je dostavio Udruženju dve nedelje pre održavanja Skupštine. Ovim se smatra da je uredno dostavljanje izvršeno.
Rad Skupštine (sazivanje, donošenje odluka, i druge aktivnosti) bliže je regulisan Poslovnikom o radu Skupštine koji predlaže Upravni odbor a usvaja Skupština.

Skupština:
1. donosi Statut Udruženja i odlučuje o njegovim izmenama i dopunama,
2. donosi poslovnik o radu Skupštine,
3. usvaja godišnji finansijski izveštaj udruženja,
4. donosi odluke o pravilniku o članarini,
5. odlučuje o statusnim promenama udruženja i promeni oblika Udruženja,
6. odlučuje o udruživanju u saveze,
7. bira i opoziva Zastupnika udruženja,
8. odlučuje o žalbama na odluke nižih organa,
9. odlučuje o zahtevu za preispitavnje Odluke Zastupnika udruženja o prestanku članstva člana Udruženja isključenjem,
10. odlučuje o drugim pitanjima koje joj se daju od strane Zastupnika udruženja na odlučivanje,
11. odlučuje o prestanku rada Udruženja.

Skupština punopravno odlučuje ako je prisutna najmanje jedna polovina članova.
Skupština odlučuje većinom glasova prisutnih članova.
Za odluku o izmenama i dopunama Statuta, statusnim promenama i prestanku rada Udruženja neophodna je dvotrećinska većina glasova prisutnih članova.

Član 10.
Zastupnik udruženja rukovodi radom Udruženja između sednica Skupštine.
Zastupnika udruženja bira i opoziva Skupština.

Član 11.
Rad Zastupnika udruženja (sazivanje, donošenje odluka, i druge aktivnosti) bliže je regulisan Poslovnikom o radu Zastupnika udruženja koji donosi Skupština.

Član 12.
Zastupnik udruženja obavlja sledeće poslove:
        1) rukovodi radom Udruženja između dve sednice Skupštine i donosi odluke radi ostvarivanja ciljeva Udruženja;
2) organizuje redovno obavljanje delatnosti Udruženja;
3) poverava posebne poslove pojedinim članovima;
4) donosi finansijske odluke;
5) odlučuje o pokretanju postupka za izmene i dopune Statuta, sopstvenom inicijativom ili na predlog najmanje tri člana Udruženja i priprema predlog izmena i dopuna, koji podnosi Skupštini na usvajanje;
6) odlučuje o pokretanju postupka za naknadu štete u slučajevima iz člana 25. stav 2. Zakona o udruženjima i, po potrebi, određuje posebnog zastupnika udruženja za taj postupak;
7) donosi odluke o formiranju, radi ekonomičnosti rada, radnih tela, radnih grupa i drugih oblika organizovanja u Udruženju;
8) predlaže skupštini na usvajanje druga opšta akta Udruženja;
9) donosi odluku o isključivanju iz članstva Udruženja;
10) određuje koja se dokumenta i podaci smatraju službenim i drugom poslovnom tajnom;
11) priprema finansijski plan;
12) u okviru raspoloživih finansijskih sredstava donosi odluku o prijemu i prestanku radnog odnosa zaposlenog lica u Udruženju;
13) u okviru raspoloživih finansijskih sredstava uzima u zakup kancelarijske prostorije;
14) donosi odluke o naknadi troškova u toku rada Udruženja;
15) u okviru finansijskog plana odlučuje o učešću u drugim pravnim licima;
16) odlučuje o drugim pitanjima za koja nisu, zakonom ili ovim statutom, ovlašćeni drugi organi Udruženja.



Ostvarivanje javnosti rada
Član 13.
Rad Udruženja je javan.

             Udruženje je dužno da preduzme mere, kako bi se obezbedila javnost rada.
Udruženje se stara o redovnom obaveštavanju članstva i javnosti o radu i aktivnostima Udruženja, neposredno ili putem internih publikacija, odnosno putem saopštenja za javnost, ili na drugi primereni način. 
Godišnji obračuni i izveštaji o aktivnosti udruženja podnose se članovima na sednici skupštine udruženja.

Član 14.
Radi ostvarenja svojih ciljeva Udruženje uspostavlja kontakte i sarađuje sa drugim udruženjima i organizacijama u zemlji i inostranstvu.
Udruženje može pristupiti međunarodnim udruženjima, o čemu odluku donosi Skupština.
Udruženje može da sarađuje sa osnovnim i srednjim školama, višim školama i univerzitetima u zemlji i inostranstvu.


Način sticanja sredstava za ostvarivanje ciljeva i raspolaganje sredstvima
Član 15.
                 Udruženje pribavlja sredstva od članarine, dobrovoljnih priloga, donacija, poklona, sponzorstava, finansijskih subvencija, konkursa, domaćih i međunarodnih fondova, izrade i realizacije domaćih i međunarodnih projekata, saradnje sa drugim organizacijama, prihoda od reklamiranja, kao i na druge zakonom dozvoljene načine.
Udruženje može pribavljati sredstva obavljanjem privredne delatnosti u skladu sa zakonom, i to kroz organizovanje seminara, kurseva, radionica, stručnih skupova i drugih edukativnih aktivnosti, izradu, objavljivanje i prodaju edukativnih i stručnih materijala, pružanje stručnih i savetodavnih usluga iz oblasti obrazovanja, informacionih tehnologija i digitalnog razvoja, izradu, razvoj i održavanje internet prezentacija, digitalnih platformi, aplikacija i drugih informacionih sistema, kao i kroz izradu i realizaciju domaćih i međunarodnih projekata i druge aktivnosti koje doprinose ostvarivanju ciljeva Udruženja.
Dobit ostvarena obavljanjem privredne i drugih delatnosti koristi se isključivo za ostvarivanje ciljeva Udruženja, uključujući troškove redovnog rada, razvoj programa i aktivnosti Udruženja, nabavku opreme, stručno usavršavanje članova i zaposlenih, kao i finansiranje i sufinansiranje projekata i drugih aktivnosti od značaja za ostvarivanje ciljeva Udruženja.
Privredna delatnost kojom se stiče dobit 
Član 16.
Udruženje pribavlja sredstva obavljajući privrednu delatnost: Pomoćne obrazovne delatnosti (šifra delatnosti: 8560) ali i kroz druge delatnosti u skladu sa Zakonom.
Uduženje može početi sa neposrednim obavljanjem ove delatnosti tek nakon izvršenog upisa u Registar privrednih subjekata. 
Dobit ostvarena na način iz stava 1. ovog člana može se koristiti isključivo za ostvarivanje ciljeva udruženja, uključujući i troškove redovnog rada Udruženja i sopstveno učešće u finansiranju određenih projekata. 

Prestanak rada udruženja
Član 17.
Udruženje prestaje sa radom odlukom Skupštine, kada prestanu uslovi za ostvarivanje ciljeva Udruženja, kao i u drugim slučajevima predviđenim zakonom.



Postupanje sa imovinom udruženja u slučaju prestanka udruženja
Član 18.
U slučaju prestanka rada, imovina Udruženja preneće se na domaće nedobitno pravno lice koje je osnovano radi ostvarivanja istih ili sličnih ciljeva, odnosno Skupština će odlukom o prestanku odrediti kome se imovina prenosi u skladu sa Zakonom. 
U slučaju prestanka rada imovina Udruženja preneće se na „OŠ Karađorđe” Topola.


Izgled i sadržina pečata
Član 19.
Udruženje ima pečat okruglog oblika, prečnika 30 mm na kojem je u gornjoj polovini ispisano: „Удружење Микиликс веб развој”, u sredini je logo, a ispod je naziv sedišta udruženja, Крагујевац.

Član 20.
Na sva pitanja koja nisu regulisana ovim statutom neposredno će se primenjivati odredbe Zakona o udruženjima.

Član 21.
	Ovaj statut stupa na snagu dana od danom njegovog usvajanja na skupštini Udruženja, a primenjivaće se od dana upisa u registar kod nadležnog organa.


	
 Predsedavajući skupštine Udruženja
Milan Nedeljković

________________________
(ime i potpis)





